b'\n_START_ARTICLE_\nVenemaa ajaloo v\xc3\xb5ltsimise vastu v\xc3\xb5itlemise komisjon\n_START_PARAGRAPH_\nVenemaa F\xc3\xb6deratsiooni Presidendi juures asuv komisjon v\xc3\xb5itluseks Venemaa huvide vastase ajaloo v\xc3\xb5ltsimisega ("\xd0\x9a\xd0\xbe\xd0\xbc\xd0\xb8\xd1\x81\xd1\x81\xd0\xb8\xd1\x8f \xd0\xbf\xd1\x80\xd0\xb8 \xd0\x9f\xd1\x80\xd0\xb5\xd0\xb7\xd0\xb8\xd0\xb4\xd0\xb5\xd0\xbd\xd1\x82\xd0\xb5 \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xbe\xd0\xb9 \xd0\xa4\xd0\xb5\xd0\xb4\xd0\xb5\xd1\x80\xd0\xb0\xd1\x86\xd0\xb8\xd0\xb8 \xd0\xbf\xd0\xbe \xd0\xbf\xd1\x80\xd0\xbe\xd1\x82\xd0\xb8\xd0\xb2\xd0\xbe\xd0\xb4\xd0\xb5\xd0\xb9\xd1\x81\xd1\x82\xd0\xb2\xd0\xb8\xd1\x8e \xd0\xbf\xd0\xbe\xd0\xbf\xd1\x8b\xd1\x82\xd0\xba\xd0\xb0\xd0\xbc \xd1\x84\xd0\xb0\xd0\xbb\xd1\x8c\xd1\x81\xd0\xb8\xd1\x84\xd0\xb8\xd0\xba\xd0\xb0\xd1\x86\xd0\xb8\xd0\xb8 \xd0\xb8\xd1\x81\xd1\x82\xd0\xbe\xd1\x80\xd0\xb8\xd0\xb8 \xd0\xb2 \xd1\x83\xd1\x89\xd0\xb5\xd1\x80\xd0\xb1 \xd0\xb8\xd0\xbd\xd1\x82\xd0\xb5\xd1\x80\xd0\xb5\xd1\x81\xd0\xb0\xd0\xbc \xd0\xa0\xd0\xbe\xd1\x81\xd1\x81\xd0\xb8\xd0\xb8") oli Venemaa k\xc3\xb5rgematest julgeoleku- ja riigiametnikest koosnev kogu, mis tegutses aastatel 2009\xe2\x80\x932012 Venemaa presidendi juures eesm\xc3\xa4rgiga paral\xc3\xbcseerida Venemaa juhtkonnale mittesobivaid ajalook\xc3\xa4sitlusi.\n_START_SECTION_\nLoomine ja koosseis\n_START_PARAGRAPH_\n2009. aasta 15. mail allkirjastas Venemaa president Dmitri Medvedev seadluse, millega loodi "Venemaa F\xc3\xb6deratsiooni presidendi juures asuv komisjon v\xc3\xb5itluseks Venemaa huvide vastase ajaloo v\xc3\xb5ltsimisega" ("\xd0\x9a\xd0\xbe\xd0\xbc\xd0\xb8\xd1\x81\xd1\x81\xd0\xb8\xd1\x8f \xd0\xbf\xd1\x80\xd0\xb8 \xd0\x9f\xd1\x80\xd0\xb5\xd0\xb7\xd0\xb8\xd0\xb4\xd0\xb5\xd0\xbd\xd1\x82\xd0\xb5 \xd0\xa0\xd0\xbe\xd1\x81\xd1\x81\xd0\xb8\xd0\xb9\xd1\x81\xd0\xba\xd0\xbe\xd0\xb9 \xd0\xa4\xd0\xb5\xd0\xb4\xd0\xb5\xd1\x80\xd0\xb0\xd1\x86\xd0\xb8\xd0\xb8 \xd0\xbf\xd0\xbe \xd0\xbf\xd1\x80\xd0\xbe\xd1\x82\xd0\xb8\xd0\xb2\xd0\xbe\xd0\xb4\xd0\xb5\xd0\xb9\xd1\x81\xd1\x82\xd0\xb2\xd0\xb8\xd1\x8e \xd0\xbf\xd0\xbe\xd0\xbf\xd1\x8b\xd1\x82\xd0\xba\xd0\xb0\xd0\xbc \xd1\x84\xd0\xb0\xd0\xbb\xd1\x8c\xd1\x81\xd0\xb8\xd1\x84\xd0\xb8\xd0\xba\xd0\xb0\xd1\x86\xd0\xb8\xd0\xb8 \xd0\xb8\xd1\x81\xd1\x82\xd0\xbe\xd1\x80\xd0\xb8\xd0\xb8 \xd0\xb2 \xd1\x83\xd1\x89\xd0\xb5\xd1\x80\xd0\xb1 \xd0\xb8\xd0\xbd\xd1\x82\xd0\xb5\xd1\x80\xd0\xb5\xd1\x81\xd0\xb0\xd0\xbc \xd0\xa0\xd0\xbe\xd1\x81\xd1\x81\xd0\xb8\xd0\xb8"). Komisjoni 28 liikme hulka kuulusid Venemaa j\xc3\xb5uametkondade juhid, nagu Venemaa F\xc3\xb6deratsiooni Julgeolekun\xc3\xb5ukogu sekret\xc3\xa4ri aset\xc3\xa4itja (asejuhataja) Valentin Sobolev, v\xc3\xa4lisluure SVR asedirektor Vladimir Zimakov, relvaj\xc3\xb5udude kindralstaabi \xc3\xbclem Nikolai Makarov, f\xc3\xb6deraalse julgeolekuteenistuse FSB valitsus\xc3\xbclem Vassili Hristoforov; ministeeriumite ja riigiametkondade juhid, nagu haridus- ja teadusministri aset\xc3\xa4itja Issaak Kalina, presidendi administratsiooni juhataja abi Igor Siro\xc5\xa1, presidendi sisepoliitika valitsuse \xc3\xbclem Ivan Demidov, justiitsministri aset\xc3\xa4itja Ali Alhanov, kultuuriministri aset\xc3\xa4itja Andrei Buss\xc3\xb5gin, f\xc3\xb6deraalse haridusagentuuri Rosobrazovanije juhataja aset\xc3\xa4itja Jevgeni Butko, presidendi v\xc3\xa4lismaaga kultuurisidemete valitsuse \xc3\xbclem Sergei Vinokurov, tehnilise ja ekspordi kontrolli f\xc3\xb6deraalteenistuse (FSTEK) direktori aset\xc3\xa4itja ja ametkondadevahelise riikliku saladuse kaitse komisjoni vastutav sekret\xc3\xa4r Vitali Dergat\xc5\xa1jov, Riigiduuma SR\xc3\x9c asjade komitee esimehe aset\xc3\xa4itja Konstantin Zatulin, f\xc3\xb6deraalse teaduse- ja innovatsiooniagentuuri (Rosnauka) juhataja aset\xc3\xa4itja Marat Kambolov, f\xc3\xb6deraalse arhiiviagentuuri juhataja Vladimir Kozlov, riigiduuma \xc3\xbchiskondlike \xc3\xbchenduste ja religioossete organisatsioonide komitee esimehe aset\xc3\xa4itja Sergei Markov, presidendi v\xc3\xa4lispoliitika valitsuse juhataja Valeri Nazarenko, f\xc3\xb6deraalse noorsooagentuuri (Rosmolodjo\xc5\xbe) juhataja aset\xc3\xa4itja Aleksandr Povalko, f\xc3\xb6deraalse tr\xc3\xbckis\xc3\xb5na- ja massikommunikatsiooniagentuuri juhataja aset\xc3\xa4itja Andrei Romant\xc5\xa1enko, Venemaa F\xc3\xb6deratsiooni \xc3\x9chiskondliku Koja rahvusvaheliste suhete ja m\xc3\xb5ttevabaduse komisjoni esimees Nikolai Svanidze, v\xc3\xa4lisministri aset\xc3\xa4itja Vladimir Titov, Venemaa F\xc3\xb6deratsiooni F\xc3\xb6deraalassamblee F\xc3\xb6deratsioonin\xc3\xb5ukogu esimehe aset\xc3\xa4itja Aleksandr Tor\xc5\xa1in, Venemaa presidendi referentuuri \xc3\xbclem Jaroslav \xc5\xa0abanov, regionaalarengu ministeeriumi osakonna direktor Savva \xc5\xa0ipov. Lisaks l\xc3\xbclitati komisjoni kaks teadusasutuse juhatajat: Venemaa Teaduste Akadeemia Venemaa Ajaloo Instituudi direktor Andrei Sahharov ja Venemaa Teaduste Akadeemia \xc3\x9cldajaloo Instituudi direktor Aleksandr T\xc5\xa1ubarjan ning \xc3\xbche mitteriikliku organisatsiooni \xe2\x80\x93 ajaloolise perspektiivi uurimise fondi president Natalija Narot\xc5\xa1nitskaja. Komisjoni esimeheks sai Venemaa presidendi administratsiooni juhataja Sergei Nar\xc3\xb5\xc5\xa1kin.\n_START_SECTION_\nTegevus ja kriitika\n_START_PARAGRAPH_\nKomisjoni p\xc3\xb5hi\xc3\xbclesandeks oli "info kogumine ja anal\xc3\xbc\xc3\xbcs ajaloofaktide ja -s\xc3\xbcndmuste v\xc3\xb5ltsimise kohta, mille eesm\xc3\xa4rgiks oli Venemaa rahvusvahelise prestii\xc5\xbei v\xc3\xa4hendamine ja selle kohta Venemaa presidendile ettekannete koostamine." Samuti Venemaa vastaste v\xc3\xb5ltsingute vastase strateegia koostamine ning Venemaa ametkondade \xc3\xbchendamine v\xc3\xb5itluseks "Vene-vastaste v\xc3\xb5ltsingute" vastu._NEWLINE_Komisjon valmistas ette seaduseeln\xc3\xb5u, millega oleks "Venemaa vastane ajaloo v\xc3\xb5ltsimine" muudetud seadusega karistatavaks. Sellise seaduseeln\xc3\xb5u loomine \xc3\xa4ratas tugevat vastuseisu ka Venemaal endas. Kriitikute hulka kuulus ka viimane NLKP peasekret\xc3\xa4r Mihhail Gorbat\xc5\xa1ov. Endine dissident ajaloolane Roi Medvedev: "Seal (s.o. komisjoni liikmete hulgas) on ainult kolm ajaloolast ja needki pole professionaalide poolt tunnustatud."_NEWLINE_14. veebruaril 2012 saatis Venemaa president Medvedev komisjoni laiali.'